
NR. SC 2004 – 

REFERAT

privind aprobarea participării Consiliului Local al Municipiului Timişoara în cadrul Programului Phare 2004-2006 cu Proiectul intitulat "Reabilitarea spaţiilor publice din centrul  istoric al oraşului Timişoara în vederea dezvoltării turismului"

Către Comisiile Consiliului Local al Municipiului Timişoara

Proiectul „Reabilitarea spaţiilor publice din centrul  istoric al oraşului Timişoara în vederea dezvoltării turismului” constă în realizarea unor artere pietonale şi semi-carosabile în cadrul Cartierului Cetate - centrul istoric al Timişoarei, care să realizeze legătura între pieţele publice, precum şi refacerea / reabilitarea reţelelor edilitare situate pe traseul acestor străzi. 

Cartierul Cetate este monument istoric înscris în Lista monumentelor istorice din 1991-1992 la capitolul E. Zone istorice urbane, listă preluată în cadrul Planului Urbanistic General al Municipiului Timişoara, şi în lista monumentelor de interes naţional 

Cartierul Cetate formează o parte importantă a ţesutului urban existent, atât din punctul de vedere al coerenţei sale istorice, cât şi din punctul de vedere al unicităţii sale în context central european, asigurând memoria colectivă şi principala identitate a oraşului Timişoara. Din aceste motive trebuie să fie integrat intr-o politică coerentă de dezvoltare economică şi socială atât la nivel local, cât şi regional sau naţional.


Proiectul prezent are ca scop dezvoltarea şi îmbunătăţirea infrastructurii pentru turism pentru a mări atractivitatea zonelor turistice existente, asigurând condiţii de competitivitate sporită viitorilor investitori şi beneficiari ai infrastructurii.

Sunt propuse  mai multe tipuri de intervenţii, conform Studiului de fezabilitate realizat pentru acest obiectiv: străzi pietonale, străzi cu trotuarul lărgit, străzi ocazional carosabile şi refacerea, reabilitarea reţelelor edilitare aferente.

Rezultatele scontate ale proiectului sunt acelea de natură a crea condiţii pentru dezvoltarea ulterioară şi diversificarea serviciilor care vor contribui la mărirea perioadelor de vacanţă şi creşterea numărului de turişti, îndeosebi în afara sezonului.


Proiectul va fi propus pentru finanţare în cadrul Programului multianual Phare 2004 – 2006 Coeziune Economică şi Socială, la secţiunea „Reabilitarea şi dezvoltarea infrastructurii de turism sau a celei istorico-culturale, prevederea de legături de transport la astfel de facilităţi.”


Finanţarea nerambursabilă acoperă costurile eligibile ale unui proiect în felul următor: contribuţia Phare (maximum 5 milioane €) la care se adaugă contribuţia de la bugetul statului (de regulă 33% din contribuţia Phare). La contribuţia nerambursabilă se adaugă contribuţia proprie a beneficiarului de minim 10% din costurile. Valoarea totală minimă a unui proiect finanţabil este de 2 milioane de Euro (componenta nerambursabilă şi contribuţia proprie).


Beneficiarul proiectului va fi responsabil cu finanţarea costurilor ce nu sunt eligibile şi cu costurile asociate cu pregătirea şi finalizarea aplicaţiei, a proiectului de investiţii, a studiului de fezabilitate, autorizaţii etc. Durata lucrărilor nu trebuie să depăşească 20 de luni.

Având în vedere motivele enumerate mai sus cu privire la necesitatea realizării acestui proiect,
PROPUNEM

Comisiilor din cadrul Consiliului Local al Municipiului Timişoara aprobarea participării Consiliului Local al Municipiului Timişoara în cadrul Programului multianual Phare 2004-2006 Coeziune economică şi socială, secţiunea „Reabilitarea şi dezvoltarea infrastructurii de turism sau a celei istorico-culturale, prevederea de legături de transport la astfel de facilităţi”, cu Proiectul  intitulat "Reabilitarea spaţiilor publice din centrul  istoric al oraşului Timişoara în vederea dezvoltării turismului".


Participarea presupune accesarea surselor de finanţare ale Uniunii Europene, asigurarea contribuţiei financiare locale şi a costurilor neeligibile ale proiectului şi a managementului de proiect.

Cota parte din finanţare ce revine Consiliului Local al Municipiului Timişoara va fi stabilită pe baza analizei economico-financiare realizată în cadrul proiectului şi asigurată din bugetul local.

După aprobarea proiectului de către autorităţile competente şi obţinerea finanţării, se va aproba în cadrul Consiliului Local suma exactă necesară cofinanţării proiectului.

